昨見韓丞相言王定國今日玉堂獨坐有懷其人
作者：蘇軾
朝代：宋

paragraphs: 晝卧玉堂上，微風舉輕紈。
銅瓶下碧井，百尺鳴飛瀾。
俯仰清夢餘，愛此一掬寒。
似予平生友，苦語凉肺肝。
秀眉玉兩頰，矯矯如翔鸞。
置之江淮交，清詩洗江湍。
紅鱗對白酒，信美非所安。
丞相功業成，還家酒杯寬。
人間有此客，折簡呼不難。
相將扣東閣，起舞盡餘歡。